**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**ЕМИЛ ДИМИТРОВ - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Закон за изменение и допълнение на Закона за управление на отпадъците*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на проект на Закон за изменение и допълнение на Закона за управление на отпадъците.

Проектът на Закон има за цел да въведе изискванията на приетия на ниво ЕС през 2018 г. законодателен пакет „Отпадъци“, и по специално Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците и частично да транспонира Директива (ЕС) 2018/850 на Европейския парламент и на Съвета от 30 май 2018 година за изменение на Директива 1999/31/ЕО относно депонирането на отпадъци.

 Пакет „Отпадъци“ въведе следните основни промени в европейското законодателство, които следва да бъдат изпълнявани от всички държави-членки:

• Целта за подготовка за повторна употреба и рециклиране на битовите отпадъци е завишена до 65% през 2035 г., за да се извлекат съществени екологични, икономически и социални ползи и да се ускори преходът към кръгова икономика. Въведени са междинни цели от 55% и 60% съответно за 2025 г. и 2030 г.;

• С цел допълнително стимулиране на прехода към кръгова икономика е въведена цел за намаляване до 10 % на депонираните битови отпадъци до 2035 г., която може да бъде отложена с 5 г., при условие, че държавата е постигнала намаление до 25 %.

• С цел съпоставимост на резултатите между държавите-членки значително е стеснен обхватът на възможните методи на изчисляване на целта по рециклиране. Въведени са точни правила за изчисляването на целите въз основа на теглото на битовите отпадъци, които постъпват за рециклиране и е определена точката на измерване на извършването на процеса на рециклиране;

• Въведени са определения за „неопасни отпадъци“, „битови отпадъци“, „биологични отпадъци“, „отпадъци от строителство и разрушаване“, „хранителни отпадъци“, „оползотворяване на материали“, „насипване“ и „схема за разширена отговорност на производителя“, за да се внесе яснота относно обхвата на тези понятия и да се постигне съпоставимост между обхвата на дейностите с отпадъците в отделните държави-членки;

• Въвежда се определение за „схема за разширена отговорност на производителя“, за да се изясни, че става въпрос за набор от мерки, предприети от държавите членки, с които производителите се задължават да поемат финансова или финансова и организационна отговорност за управлението на отпадъци като етап от жизнения цикъл на продукта, включително за дейностите по събиране, сортиране и третиране;

• Поради различната ефективност и резултатност в отделните държави членки в работата на въведените до момента схеми за разширена отговорност на производителя, са определени минимални изисквания относно тяхното функциониране като те се прилагат и по отношение на схемите за разширена отговорност на производителя, въведени съгласно други законодателни актове, по-специално директиви 2000/53/ЕО, 2006/66/ЕО и 2012/19/ЕС на Европейския парламент и на Съвета, в допълнение към вече предвидените в тях изисквания. Поставят се изисквания за ясно определяне на ролите на отделните заинтересовани страни, ефективността на разходите, определянето на вноските, които производителите заплащат, изисквания за прозрачност, както и системи за отчитане и ефективен контрол на дейността на схемите.

Законът за управление на отпадъците е нормативния акт, който регламентира всички основни ангажименти на общини, производители и оператори на дейности с отпадъци, както и изискванията за разделно събиране и за постигане на целите по рециклиране на отпадъци. Респективно тези изисквания налагат предложените промени с проекта на ЗИД на ЗУО.

Предложеният проект на нормативен акт няма да доведе до пряко и/или косвено въздействие върху държавния бюджет, във връзка с което е изготвена финансова обосновка съгласно чл.35, ал.1, т. 4, буква „б“ от (УПМСНА).

В съответствие с изискванията на чл. 35, ал. 1, т. 3 от УПМСНА, към проекта на ЗИД са изготвени справки за съответствие с Директива (ЕС) 2018/850, Директива 2018/851/ЕC и Директива 2010/75/ЕC посочващи степента на хармонизиране на националните нормативни актове.

 Проектът на ЗИД, заедно с доклада и частичната предварителна оценка на въздействието, е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации.

Проектът на ЗИД е съгласуван в съответствие с чл. 32 и чл. 34 от УПМСНА. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам **проектът на Закон за изменение и допълнение на Закона за управление на отпадъците** да бъде разгледан и приет на заседание на Министерския съвет.

**ЕМИЛ ДИМИТРОВ**

*МИНИСТЪР НА ОКОЛНАТА СРЕДА И ВОДИТЕ*

*Съгласували: ……………………………. (Н. Кънчев)*

 *Заместник-министър на околната среда и водите*

 *……………………………….. (Сл. Стоянова)*

 *Директор на дирекция УООП*

 *………………………………… (Св. Божкова)*

 *Н-к на отдел ББСО*

*Изготвил: ………………………….. (Д. Янков)*

 *Гл. експерт в отдел ББСО*